SÉMPER PASCUAL (PP, 2013-12-19):
... berezitasunetatik eta demokrazian logikoak diren elkarren arteko aldeetatik, oinarrizko printzipio batean batuta zeudenei (geundenei): ETAk ez zuen existitu behar.
ETA talde armatuaren erantzuna nahiz politikatik atentatu haiek zuritzen  - edota txalokatzen -  zituztenena bakarra eta sistematikoa izan zen beti: bizkarra ematea euskal gizartearen gehiengoaren nahiari. ETAk euskaldunak bazter utzi eta mespretxatu egiten zituen, orain bezala, gure izenean hilez, eta herritarrek hiltzeari uzteko eskatu arren, horri uko eginez. Eta hiltzen jarraitu zuten, urte gehiegiz, euskal herriaren izenean, eta hilketetako bakoitzak jipoi handia ematen zion gure askatasunari, gure bizikidetzari, eta hiltzen zutela ziotenen izena zeraman herriaren duintasunari.
ETAren hilketetako bakoitzak, gainera, justifikazio bat zuen gure herriaren parte baten aldetik, atentatu haiek gaitzetsi edo baztertu beharrean, hiltzea justifikatuta zegoela uste eta defendatzen baitzuen publikoki. Hilketa, bahiketa edo mehatxuetako bakoitzak euskal esparru politikoaren gehiengo handi baten gaitzespena bazuen ere, justifikazio politikoa jasotzen zuen ezker abertzale bakartuaren aldetik.
Gaur, ETA garaituta  - ez kideen bat-bateko etikagatik edo demokrata bihurtu izanagatik, baizik eta Estatuko Segurtasun Indarren eta justiziaren ekintzaren eta herritarren erantzunari esker nahiz haien eraginkortasunari esker - , erronka berriak ditu gizarteak, dramatikotasun gutxiagokoak, ez baita hilketarik, eta biziki garrantzitsuak dira gure etorkizunerako.
Euskadin inoiz berriro inork indarkeria erabiltzeko babesik, argudiorik edo justifikaziorik ez duela izango bermatuko duen bidea aurkitu behar dugu.
Bat egin behar dugu ETAk inoiz ez zuela existitu behar dioen oinarrizko adostasunean; ETAk ez zuela justifikaziorik polizia, guardia zibil, ertzain, zinegotzi, sukaldari, kazetari, epaile, taxi-gidari, unibertsitateko irakasle edo haur bat hil zuenean.
Bat egin behar dugu politikatik oinarrizko printzipio batean: hilketa horiek justifikatu zituztenek ez zutela arrazoirik, erratu egin zirela; gizarte honi kalte egin ziotela; oraindik ere, barkamen-eske zintzoa zor diotela,gizarte honi eta eragindako kaltea zalantzarik gabe onartzeko eskatu behar dutela.
Bat egin behar dugu demokrazian, ideiei, sentimenduei eta nortasunei dagokienez sor litezkeen desadostasunek ez dutela gatazkarik eragingo dioen oinarrizko printzipioan; errealitate hori kudeatu egin behar dela, bizikidetzari bide emateko.
Eta, gure ustez, horrela has gaitezke euskal gizartearen oinarri izango diren oinarrizko printzipioak finkatzen: lehen esan dudan moduan, gorrotoaren aurrean immunizatua dago gizartea, edo, gutxienez, gorrotoa baztertzen du. Gizarte honek ez du zalantzan jartzen indarkeria eta terrorismoa erabat baztergarriak direla.
Hori dela eta, erronka ikaragarria dugu aurrean, oraindik ere ez baititu oinarrizko printzipio horiek partekatzen gizarte honen zati batek, uste baitu justifikazioren bat izan zuela hilketak, gudari zeritzenen borroka armatua zela. Gizarte honen zati batek uste du bahiketa zela euskal herritarrei ezarritako zerga iraultzaile zeritzona ez ordaintzearen ondorio logikoa. Gizarte honen zati batek uste du eta defendatzen du, baita gaur egun ere, borroka zela bestela pentsatzen zuena mehatxatzea eta iraintzea, autobusak edo edukiontziak erretzea, askatasunaren aldeko kale-borroka.
Eta gizarte honen zati bat prest dago, oraindik ere, euskal gizarteari bizkarra eman eta hiltzeari uzteko eskaerei entzungor egin zien terrorista haietako bat, gure izenean hil zuena, atentatu bakoitzarekin euskaldunon izen ona zikindu zuena gaur kalera irteten denean, zigorra bete ondoren, euskal gizartearen zati hori prest dago, txaloka adoretzeko, eta herrian heroitzat egiteko harrera. Eta, berriro diot, oraindik ere hori gertatzen da gure gizartean.
Eta Eusko Jaurlaritzaren bozeramaileak Espainiako  - estatu demokratiko finkatu eta modernoko -  espetxe-politika kriminaltzat eta mendekaritzat salatzen eta jotzen duenean, eta esaten duenean izugarrikeriak egin izanagatik zigorra bete ondoren kalera ateratzen diren horiek txaloka adoretzen dituztenek "omenaldi bero" batekin hartzen dituztela, bada, horiek ere behar dugun noranzkoaren kontra doaz, gure lurra indarkeriaren aurrean immunizatzeko behar dugunaren aurkako mezua ematen baitute, ez baita irmo gaitzesten eta baztertzen.
Gaur, Maneiro jaunaren mintzaldia zela eta itxura hori izan zezakeen arren, ez gara Estrasburgoko auzitegi batek eman zuen epaia eztabaidatzen ari. Ez gara hori eztabaidatzen ari, hala baliatzen duzun arren; gainera, bide horretatik, iruditzen zait bide kezkagarri batetik sartzen zarela, eta horrek parekatu egiten zaituela, epaia gutxi-asko gustatu, jarrera gutxi-asko beligerantea dutenekin, eta horiek dira nire ezkerretara ditudan legebiltzarkideak. Halaber, ez gara epaitegia, zigor-arloko gertaera batzuk kalifikatzeko. Guk politikaz, printzipio demokratikoez, antolatzeko moduaz, Euskadi hobea eraikitzeko moduaz hitz egiten dugu, eta, zalantzarik gabe, iraganekoa baino askoz hobea izango da.
Hori dela eta, akordio bat eskatzen dugu guk gaur  - ETAk gaur ez duenez hiltzen, ETAk hil egiten zuenean adosten genuenen artean - , zalantzarik gabeko akordio bat, printzipio argiak dituena. Horregatik eskatzen diogu lehendakariari, eta ez gara hori egiteaz nekatuko, funtsezko printzipio horietan oinarritutako lidergoa. Ez erdi-ezkutuko kudeaketa bat, lotsatua eta beldurtia, gardentasunik gabeko batzorde txostengile batean, ezker abertzalea haserretzeko beldur delako, edo publikoki Alderdi Popularrarekin edo Alderdi Sozialistarekin, edo, bestela, UPyDrekin adostea eragozten dioten kalkulu interesatuak egin dituztelako.
Lidergoak, lehendakari jauna, eta Euzko Alderdi Jeltzaleko legebiltzarkideak, jakina, arriskuak ditu;baina betebeharra da lur bateko, herri bateko gobernua hartzen duen edozein agintari politikorentzat. Lidergoa saihestezina da, eta publikoa eta gardena izan behar du; oinarrizko printzipio demokratikoak finkatu behar ditu lidergoak, bereziki hori izan ez duen historiak markatutako gizartean, eta bizikidetzaren eta demokraziaren oinarrizko printzipio horiei eraso egin dietenen aldetik. Ez du balio ezkutatzeak. Ez du balio espazio ilunak bilatzeak batzorde txostengile batean.